ພວກ​ນາຍ​ຄູ ​ຮົງ​ກົງ ໂຮມ​ຊຸມ​ນຸມ ເລີ້ມ​ການ​ປະ​ທ້ວງ ໃນ​ວັນ​ທ້າຍ​ອາ​ທິດ
ພວກ​ນາຍ​ຄູ ​ໄດ້​ໂຮມ​ຊຸມ​ນຸມ​ກັນ ທີ່​ຄຸ້ມ​ການ​ເງິນ ກ່ອນ​ຈະ​ເລີ້ມ​ເດີນ​ຂະ​ບວນ ​ໄປ​ຍັງ​ໂຮງ​ການ​ລັດ​ຖະ​ບານ ບ້ານ​ພັກ​ຂອງ​ນາງ​ແຄ​ຣີ ແລມ ຜູ້​ປົກ​ຄອງ​ຮົງ​ກົງ​.
ພວກນາຍຄູໄດ້ລົງສູ່ຖະໜົນຫົນທາງ ຢູ່ທີ່ຮົງກົງ ໃນວັນເສົາມື້ນີ້ ເພື່ອສະແດງການສະໜັບສະໜຸນຕໍ່ພວກນັກເຄື່ອນໄຫວ ທີ່ໄດ້ພາກັນເດີນຂະບວນຕໍ່ຕ້ານລັດຖະບານມາໄດ້ສາມເດືອນແລ້ວ ທ່ານຢູ ຊຶ່ງເປັນນາຍຄູສອນດົນຕີຢູ່ໂຮງຮຽນມັດທະຍົມແຫ່ງນຶ່ງ ກ່າວຕໍ່ອົງການຂ່າວຣອຍເຕີ້ວ່າ “ຂ້ອຍຂໍສັນລະເສີນຄວາມກ້າຫານ ແລະເອົາໃຈໃສ່ຂອງພວກເຂົາເຈົ້າໃນເລື້ອງຮົງກົງ ພວກເຂົາເຈົ້າ ແນ່ນອນ ມີຄວາມກ້າຫານກວ່າລັດຖະບານຂອງພວກເຮົາ ” ພວກນາຍຄູໄດ້ໂຮມຊຸມນຸມກັນ ທີ່ຄຸ້ມການເງິນ ກ່ອນຈະເລີ້ມເດີນຂະບວນໄປຍັງໂຮງການລັດຖະບານ ບ້ານພັກຂອງນາງແຄຣີ ແລມ ຜູ້ປົກຄອງທີ່ພວມປະສົບກັບບັນຫາຂອງຮົງກົງ ມີກຳນົດວ່າ ຈະມີການເດີນຂະບວນປະທ້ວງຕື່ມຢູ່ທີ່ຮົງກົງ ໃນວັນເສົາມື້ນີ້ ແລະວັນອາທິດມື້ອື່ນ ການປະທ້ວງ ຕາມປົກກະຕິແລ້ວຈະມີຂຶ້ນໃນວັນທ້າຍອາທິດ ແຕ່ການປະທ້ວງຢູ່ຮົງກົງໃນທ້າຍອາທິດແລ້ວນີ້ ໄດ້ຂະຫຍາຍອອກໄປສູ່ມື້ເຮັດວຽກທຳມະດາ ຊຶ່ງເຮັດໃຫ້ສູນກາງການບິນທີ່ແອອັດແຫ່ງນຶ່ງຂອງໂລກ ຕ້ອງເປັນອຳມະພາດ ເປັນເວລາຫຼາຍໆມື້ ແລະພາໃຫ້ເກີດການປະທະກັນລະຫວ່າງຕຳຫຼວດປາບຈະລາຈົນ ແລະພວກປະທ້ວງ ການເດີນຂະບວນເລີ້ມຂຶ້ນດ້ວຍຄວາມສະຫງົບ ເພື່ອຍຸດຕິຮ່າງກົດໝາຍສົ່ງຜູ້ຮ້າຍຂ້າມແດນ ຊຶ່ງຈະອະນຸຍາດໃຫ້ມີການສົ່ງຜູ້ຕ້ອງສົງໄສໄປດຳເນີນຄະດີຢູ່ທີ່ຈີນແຜ່ນດິນໃຫຍ່ ຊຶ່ງມີລະບົບກົດໝາຍທີ່ແຕກຕ່າງກັນນັ້ນ ການປະທ້ວງ ໃນບາງຄັ້ງບາງຄາວ ໄດ້ກາຍເປັນຄວາມຮຸນແຮງຂຶ້ນ ການເດີນຂະບວນປະທ້ວງດັ່ງກ່າວ ກາຍມາເປັນຂະບວນການເພື່ອໃຫ້ມີການປະຕິຮູບປະຊາທິປະໄຕ